Nordjyllands Beredskab har her til eftermiddag haft lidt at se til i Biersted, hvor syv beredskabsfolk har været med til at slukke en brand i et udhus. Hvordan branden opstod ved huset i Biersted, ved man endnu ikke, men indsatsleder Jørgen W. Pedersen fortæller, at udhuset nu er helt udbrændt. - Udhuset på 15 kvadratmeter udbrændte og så begyndte branden at brede sig til garagen. I starten var den stakkels ejer noget nervøs for boligen, der kun er en meter fra garagen, så vi mandede op og fik det under kontrol, forklarer han. 5-10 kvadratmeter af garagen er blevet brændt, og det samme er inventaret derinde og inventaret i udhuset. Der var dog ingen biler i garagen, da den brændte. Huset slap. - Branden er under fuld kontrol, nu mangler der bare efterslukning, siger indsatslederen. Nordjyllands Politi skal undersøge, hvad brandårsagen er.
Branden nåede ikke at sprede sig til huset, men garagen er blevet noget medtaget.